សហរដ្ឋអាមេរិក​ប្រគល់​រូប​បដិមា​ពីរ​ដែល​រឹបអូស​បាន​ឲ្យ​កម្ពុជា​វិញ
រូបបដិមា​ខ្មែរ​ទាំង​ពីរ​នេះ​ត្រូវ​បាន​បញ្ជូន​មក​ដល់​អាកាសយានដ្ឋាន​អន្តរជាតិ​ភ្នំពេញ​កាល​ពី​ថ្ងៃ​ទី៣ ខែមេសា។
វ៉ាស៊ីនតោន — ស្ថានទូតសហរដ្ឋអាមេរិកប្រចាំនៅប្រទេសកម្ពុជា បានសហការជាមួយនឹងក្រសួងវប្បធម៌និងវិចិត្រសិល្បៈកម្ពុជា ដើម្បីបញ្ជូនរូបបដិមាខ្មែរចំនួនពីរពីសហរដ្ឋអាមេរិកឲ្យកម្ពុជាវិញ ក្រោយពីរឹបអូសបានកាលពីឆ្នាំ ២០០៥ និងឆ្នាំ ២០១៧។ នេះបើយោងតាមនៅលើគេហទំព័ររបស់ស្ថានទូតសហរដ្ឋអាមេរិកប្រចាំកម្ពុជាចុះថ្ងៃទី ៣ ខែមេសា។ រូបបដិមាខ្មែរទាំងពីរនេះត្រូវបានបញ្ជូនមកដល់អាកាសយានដ្ឋានអន្តរជាតិភ្នំពេញកាលពីថ្ងៃទី៣ ខែមេសា។ មន្ត្រីតំណាងស្ថានទូតសហរដ្ឋអាមេរិកនិងមន្ត្រីតំណាងក្រសួងវប្បធម៌និងវិចិត្រសិល្បៈកម្ពុជា បានរៀបចំពិធីប្រោះព្រំមួយតាមបែបសាសនាព្រះពុទ្ធនៅឯសារមន្ទីរជាតិ ដើម្បីទទួលយករូបបដិមាទាំងពីរនេះ និងដើម្បីបន់ស្រន់សុំសេចក្ដីសុខចម្រើន។ នេះបើយោងតាមសេចក្ដីប្រកាសព័ត៌មានដដែលនោះ។ ឯកអគ្គរដ្ឋទូតសហរដ្ឋអាមេរិកប្រចាំកម្ពុជា លោក W. Partick Murphy បានស្ញប់ស្ញែងចំពោះការបញ្ជូនវត្ថុបុរាណទាំងនេះមកឲ្យកម្ពុជាវិញ ដោយលោកមានប្រសាសន៍ដូច្នេះថា៖ «ក្នុងពេលយើងអបអរសាទរការប្រារព្ធខួប៧០ឆ្នាំនៃការបង្កើតទំនាក់ទំនងការទូតរវាងសហរដ្ឋអាមេរិក និងប្រទេសកម្ពុជា ការប្រគល់វិញនូវបដិមាទាំងពីរនាថ្ងៃនេះ គឺជាការរំឭកនូវអ្វីដែលប្រទេសយើងទាំងពីរសម្រេចបានរួមគ្នា»។ អ្នកស្រី ភឿង សកុណា រដ្ឋមន្ត្រីក្រសួងវប្បធម៌និងវិចិត្រសិល្បៈ បានថ្លែងថា៖ «រាល់ការបញ្ជូនត្រឡប់មកវិញនៃវត្ថុបុរាណខ្មែរពីបរទេសគឺជាសក្ខីភាពដែលបញ្ជាក់នូវចំណងមិត្តភាព ភាពជាដៃគូពិតប្រាកដប្រកបដោយកិច្ចសហប្រតិបត្តិការពេញលេញ ក្នុងពេលដែលកម្ពុជាមានសុខសន្តិភាពបរិបូណ៌ ហើយលទ្ធផលនៃកិច្ចប្រឹងប្រែងរបស់រាជរដ្ឋាភិបាលកម្ពុជា និងរដ្ឋាភិបាលសហរដ្ឋអាមេរិកពិតជាអាចធ្វើបានក្នុងការបញ្ជូនមកវិញនូវរូបបដិមាដែលត្រូវបានគេយកចេញពីប្រទេសកម្ពុជា»។ រូបបដិមាទាំងពីរនេះគឺជាដងខ្លួនទេវរូបភេទប្រុស ដែលសុទ្ធតែគ្មានព្រះកេស។ រូបបដិមាទីមួយដាច់ដៃទាំងពីរ «ត្រឹមដើមដៃ» និងដាច់ជើងទាំងពីរ «ត្រឹមភ្លៅ»។ ចំណែកឯរូបបដិមាទីពីរដាច់ដៃទាំងសងខាង «ត្រឹមក្លៀក» ដាច់ជើងស្ដាំ «ក្រោមជង្គង់» និងដាច់ជើងឆ្វេង «ត្រឹមភ្លៅ»។ សេចក្ដីប្រកាសព័ត៌មានដដែលនោះបានឲ្យដឹងទៀតថា រូបបដិមាទីមួយត្រូវបានផ្នែកស៊ើបអង្កេតនៃក្រសួងសន្តិសុខមាតុភូមិសហរដ្ឋអាមេរិកនៅទីក្រុង San Francisco រដ្ឋ California រឹបអូសបានកាលពីឆ្នាំ ២០១៧ នៅកន្លែងដេញថ្លៃមួយកន្លែង។ រូបបដិមានេះត្រូវបានគេនាំចូលសហរដ្ឋអាមេរិកកាលពីឆ្នាំ ១៩៩២ ដែលមានលិខិតបញ្ជាក់ថា នាំចេញពីទីក្រុងបាងកក ប្រទេសថៃ ដោយដាក់ថា «ខ្លួនខ្មែរនៅអង្គរវត្ត»។ អ្នកជំនាញផ្នែកវត្ថុបុរាណប៉ាន់ស្មានថា រូបបដិមានេះមានតម្លៃនៅលើទីផ្សារប្រហែល ៧៥.០០០ ដុល្លារ។ ចំណែកឯរូបបដិមាទីពីរ ត្រូវបានក្រសួងសន្តិសុខមាតុភូមិនៅទីក្រុង Los Angeles រដ្ឋ California រឹបអូសបានកាលពីឆ្នាំ ២០០៥ ពីក្នុងទំនិញមួយផ្នែក ដែលត្រូវបាននាំចូលពីប្រទេសថៃដូចគ្នាដែរ។ អ្នកជំនាញផ្នែកវត្ថុបុរាណប៉ាន់ប្រមាណថា រូបបដិមានេះមានតម្លៃនៅលើទីផ្សារប្រហែល ១២០.០០០ ដុល្លារ។ ការប្រគល់មកវិញនូវបដិមាទាំងពីរនេះគឺជាផ្នែកមួយនៃអនុស្សារណៈយោគយល់គ្នាមួយរវាងរដ្ឋាភិបាលសហរដ្ឋអាមេរិក និងរាជរដ្ឋាភិបាលកម្ពុជា ដែលត្រូវបានចុះហត្ថលេខាកាលពីឆ្នាំ ២០១៨ ទាក់ទងនឹង «ការដាក់កម្រិតហាមប្រាមនូវការនាំចូលប្រភេទវត្ថុបុរាណរបស់ប្រទេសកម្ពុជា»៕